: Jannie du Toit Oesjaar [MIDDAG VERTONING]
Die deurwinterde liedjieskrywer en sanger, Jannie du Toit, hou hom nou al ‘n volle 48 jaar met Afrikaanse musiek besig. Saam met die folkgroep Trilogie begin hy sy loopbaan in 1971, word in die laat sewentigs deel van die Musiek- en Liriekbeweging, skryf in die tagtigs musiekblyspele vir Tukkies en werk daarna vir 25 jaar saam met die virtuose pianis Christa Steyn totdat sy in 2012 aan kanker oorlede is. Na die afgelope paar jaar van opwindende reise met musiek van sy helde soos Jacques Brel, die legendariese Nederlander Jules de Corte, Koos Doep en Lucas Maree (laasgenoemde twee ook persoonlike vriende), lê Jannie nou weer klem op sy eerste liefde: om woorde en wysies – liedjies – in Afrikaans te skryf. Hy beplan om in November ‘n nuwe album uit te reik met slegs liedjies wat hy vanjaar geskryf het, getitel OESJAAR.
Die temas van sy nuwe liedjies is soos in die verlede wyd uiteenlopend – onder andere sing hy oor ‘n legendariese koffiewinkel in sy voorstad, Melville (Karen Zoid het hom onlangs aangewys as Minister van Melville!); oor die passie wat ‘n kunstenaar dryf om nooit op te hou skep en sing nie, oor sy gunstelingkos en ook begeesterend oor sy musiekvennoot van 25 jaar, Christa Steyn. Maar wat sou ‘n musiekalbum van Jannie du Toit nou wees sonder ‘n liefdeslied?! Jannie is in Juniemaand te midde van groot publieke en media-belangstelling getroud met Therina Wentzel, Nasionale Direkteur van die NCPD (National Council of and for Persons with Disabilities.) Nadat hulle mekaar ‘n dekade gelede reeds in die konteks van haar lewenstaak leer ken het, was daar teen die einde van verlede jaar ‘n blitsromanse – en siedaar, agt maande later is hulle getroud! Jannie glo dat die liedjie wat hy pas vir haar geskryf het, JY KYK SAG, sy heel mooiste liefdesliedjie ooit is.
Sy vaste orkes vir die konserte is Chanie Jonker (klavier en akkordeon) en Theuns Botha (perkussie) terwyl Jannie self kitaar speel tydens die vertoning.
Met musiekstyle en -tendense wat konstant verander, neem dit ’n merkwaardige musikant om vir byna vyf dekades relevant te bly. Afrikaanse musieklegende, Jannie du Toit, is een van daardie kunstenaars wat die toets van tyd kon deurstaan.
Hy het homself oor die afgelope paar jaar daarop toegespits om musiek van sy gunsteling-musikante, soos Jacques Brel, Jules de Corte, Koos du Plessis en Lucas Maree te sing, maar het besluit dat dit weer tyd is om op sy eerste liefde en passie te fokus – naamlik om Afrikaanse liedjies te skryf en na die verhoog te bring. Die resultaat hiervan is ’n splinternuwe album: OESJAAR – al die liedjies uit Jannie se pen.
Die liedjies op die nuwe album bevat wyd uiteenlopende temas: Daar is ’n huldeblyk aan die oorlede musieklegende Christa Steyn met wie Jannie vir 25 jaar saamgewerk het. Hy sing verder oor ’n legendariese koffiewinkel in sy voorstad, Melville en oor die passie wat ‘n kunstenaar dryf om nooit op te hou skep en sing nie. Die lied ‘Ons soek ’n tata’ is opgedra aan Madiba en in die titelsnit ‘Oesjaar’ gebruik hy ’n wingerd as beeld van sy musiekloopbaan. Jannie het ook ’n liefdeslied vir die album geskryf, opgedra aan sy vrou Therina met wie hy in Junie vanjaar getroud is. Hierdie snit is ook reeds middel Oktober as enkelsnit uitgereik.
Een van die bonussnitte op die album is Jannie se immergroen treffer ’n LIEDJIE VIR JOU – wat hy presies 40 jaar gelede geskryf het – en waarvoor Karen Zoid ’n rock-baadjie aangetrek het. Sy het dit saam met hom opgeneem op haar program Republiek van Zoid Afrika.
Jannie word begelei deur Chanie Jonker (klavier en akkordeon), Graham du Plessis (tjello), Theuns Botha (slagwerk) en deur Jannie self op kitaar.
Jannie du Toit Oesjaar [MIDDAG VERTONING]
2018-12-09 - R 140 per ticket